
Návrh na vyslanie príslušníkov ozbrojených síl Slovenskej republiky na výcvik do Lotyšskej republiky


1.         Politické aspekty a medzinárodné súvislosti návrhu

             Slovenská republika na samite Organizácie Severoatlantickej zmluvy (ďalej len „NATO“) vo Varšave v júli 2016 podporila schválenie opatrení na posilnenie kolektívnej obrany NATO na východnej hranici. V rámci spoločného úsilia štátov V4 uistiť štáty Pobaltia o svojej podpore, vyjadril na tomto samite prezident Slovenskej republiky zámer vyslať v roku 2017 rotu ozbrojených síl Slovenskej republiky do Pobaltia  na obdobie 3 mesiacov. Svoje príspevky v rámci V4 súčasne deklarovali aj Česká republika, Maďarsko a Poľská republika.

2.         Vojensko-odborné aspekty návrhu 
            S cieľom zvyšovania úrovne interoperability ozbrojených síl členských štátov NATO je výcvik ich schopnosti spoločne reagovať na prípadné bezpečnostné hrozby významným prvkom spolupráce pri zabezpečení plnenia úloh vyplývajúcich z členstva NATO. 
V súlade s tým sa navrhuje vysloviť súhlas:
· s vyslaním do 152 príslušníkov ozbrojených síl Slovenskej republiky na výcvik do Lotyšskej republiky v mesiacoch apríl – jún 2017; 
účelom výcviku je rozvoj vzájomnej interoperability ozbrojených síl, ako aj preverenie spôsobilosti zabezpečenia podpory hostiteľskej krajiny. 

3.        Právne aspekty návrhu
Na základe článku 86 písm. k) Ústavy Slovenskej republiky vyslovuje súhlas s vyslaním ozbrojených síl Slovenskej republiky mimo územia Slovenskej republiky  Národná rada Slovenskej republiky, ak nejde o prípad uvedený v článku 119 písm. p) Ústavy Slovenskej republiky. Navrhované vyslanie príslušníkov ozbrojených síl Slovenskej republiky nie je realizované podľa článku 119 písm. p) Ústavy Slovenskej republiky a z hľadiska úloh nie je kvalifikované ako účel, ktorý patrí do rozhodovacej právomoci vlády Slovenskej republiky podľa článku 119) písm. o) Ústavy Slovenskej republiky.   

Z hľadiska zabezpečenia medzinárodnej spolupráce ozbrojených síl a plnenia záväzkov vyplývajúcich pre Slovenskú republiku z jej členstva v NATO sa ozbrojené sily Slovenskej republiky, v súlade so zákonom č. 321/2002 Z. z. o ozbrojených silách Slovenskej republiky v znení neskorších predpisov, zúčastňujú medzinárodných aktivít, vrátane výcviku, na základe príslušných medzinárodných zmlúv.

Právnym predpokladom pôsobenia príslušníkov ozbrojených síl Slovenskej republiky na výcviku v Lotyšskej republike, ako aj podmienky tohto pôsobenia, sú podmienené uzavretím osobitného medzinárodného zmluvného dokumentu/dokumentov na uvedený účel.
 





